Title: ประกาศกรมธุรกิจพลังงาน เรื่อง กำหนดชนิดและอัตราการสำรองน้ำมันเชื้อเพลิง (ฉบับที่ 2) พ.ศ. 2547

ประกาศกรมธุรกิจพลังงาน

ประกาศกรมธุรกิจพลังงาน
เรื่อง
กำหนดชนิดและอัตราการสำรองน้ำมันเชื้อเพลิง (ฉบับที่ ๒)
พ.ศ.
๒๕๔๗

เพื่อให้เป็นไปตามนโยบายที่จะผลักดันให้ประเทศไทยเป็นศูนย์กลางพลังงานในภูมิภาค
อธิบดีกรมธุรกิจพลังงานเห็นสมควรแก้ไขเพิ่มเติมวิธีการและเงื่อนไขการสำรองน้ำมันเชื้อเพลิงของผู้ค้าน้ำมันตามมาตรา
๗ จึงอาศัยอำนาจตามความในมาตรา ๒๐ วรรคหนึ่ง
แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ ออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกรมธุรกิจพลังงาน
เรื่อง กำหนดชนิดและอัตราการสำรองน้ำมันเชื้อเพลิง (ฉบับที่ ๒) พ.ศ. ๒๕๔๗

ข้อ ๒[๑] 
ประกาศนี้ให้มีผลใช้บังคับนับแต่วันที่ลงประกาศในราชกิจจานุเบกษาเป็นต้นไป

ข้อ ๓ 
การสำรองน้ำมันเชื้อเพลิงที่ผลิตจากโรงกลั่นน้ำมันในประเทศ และจำหน่าย จ่าย
โอน จากเขตปลอดอากรสำหรับการประกอบอุตสาหกรรม
พาณิชยกรรมเกี่ยวกับปิโตรเลียมหรือปิโตรเคมีที่เป็นของเหลว
ตามกฎหมายว่าด้วยศุลกากร เข้ามาในประเทศ
ให้ใช้อัตราสำรองของน้ำมันเชื้อเพลิงที่ผลิตในราชอาณาจักร
ในกรณีเป็นน้ำมันเชื้อเพลิงที่นำเข้ามาจากต่างประเทศ
และจำหน่าย จ่าย โอน จากเขตปลอดอากรดังกล่าวตามวรรคหนึ่ง เข้ามาในประเทศ
ให้ใช้อัตราสำรองของน้ำมันเชื้อเพลิงที่นำเข้ามาในราชอาณาจักร

ข้อ ๔  ให้ยกเลิกความในข้อ ๖
แห่งประกาศกรมทะเบียนการค้า เรื่อง กำหนดชนิดและอัตราการสำรองน้ำมันเชื้อเพลิง
พ.ศ. ๒๕๔๔ ลงวันที่ ๒๑ กันยายน พ.ศ. ๒๕๔๔ โดยให้ใช้ความต่อไปนี้แทน
ข้อ ๖  การสำรองน้ำมันเชื้อเพลิงตามที่กำหนดในรายละเอียดแนบท้ายประกาศกรมทะเบียนการค้า
เรื่อง กำหนดชนิดและอัตราการสำรองน้ำมันเชื้อเพลิง พ.ศ. ๒๕๔๔ ลงวันที่ ๒๑ กันยายน
พ.ศ. ๒๕๔๔ ผู้ค้าน้ำมันอาจเลือกเก็บสำรองน้ำมันสำเร็จรูป
หรือน้ำมันองค์ประกอบแทนน้ำมันดิบที่ต้องสำรองได้ตามปริมาณน้ำมันดิบที่มีหน้าที่ต้องสำรอง
หรืออาจเลือกเก็บสำรองน้ำมันดิบหรือน้ำมันองค์ประกอบแทนน้ำมันสำเร็จรูปที่มีหน้าที่ต้องสำรองได้
ทั้งนี้ ปริมาณที่จัดเก็บแทนกันต้องไม่เกินร้อยละ ๖๐
ของปริมาณน้ำมันสำเร็จรูปแต่ละชนิดที่ต้องสำรอง
ผู้ค้าน้ำมันที่ประสงค์จะเก็บสำรองน้ำมันเชื้อเพลิงแทนกันดังกล่าว
ต้องปฏิบัติตามเงื่อนไขดังนี้
(๑)
ผู้ค้าน้ำมันต้องยื่นขอความเห็นชอบสูตรการกลั่นน้ำมันเชื้อเพลิงหรือสูตรการผสมน้ำมันองค์ประกอบเป็นน้ำมันสำเร็จรูปไว้เป็นการล่วงหน้าต่ออธิบดีกรมธุรกิจพลังงาน
โดยสูตรการกลั่นน้ำมันเชื้อเพลิงต้องคำนวณจากสถิติการกลั่นน้ำมันเชื้อเพลิงย้อนหลังสามเดือนนับแต่เดือนก่อนเดือนที่ยื่นขอความเห็นชอบ
และสูตรการผสมน้ำมันองค์ประกอบเป็นน้ำมันสำเร็จรูปแต่ละสูตรต้องผ่านการตรวจสอบลักษณะและคุณภาพจากกรมธุรกิจพลังงาน
(๒)
เมื่อผู้ค้าน้ำมันประสงค์จะเลือกเก็บสำรองน้ำมันเชื้อเพลิงตามสูตรที่ได้รับความเห็นชอบแล้ว
ต้องแจ้งล่วงหน้าเป็นหนังสือเกี่ยวกับ ชนิด ปริมาณ ระยะเวลา
และสถานที่ที่จะใช้เก็บต่ออธิบดีก่อนวันที่ประสงค์จะเลือกเก็บแทนกัน ทั้งนี้
สถานที่ดังกล่าวจะต้องเป็นสถานที่ที่ได้รับความเห็นชอบให้ใช้เป็นสถานที่ที่ใช้เก็บสำรองน้ำมันเชื้อเพลิง
(๓) ผู้ค้าน้ำมันที่ได้เลือกเก็บน้ำมันเชื้อเพลิงแทนกันตาม
(๒)
ต้องรายงานปริมาณคงเหลือของน้ำมันเชื้อเพลิงที่เก็บแทนเสมือนเป็นน้ำมันเชื้อเพลิงที่ต้องสำรองตามกฎหมาย
ตามแบบแจ้งปริมาณและสถานที่เก็บน้ำมันสำรองตามกฎหมายคงเหลือรายวัน (แบบ นพ. ๒๑๐)
และในกรณีที่เลือกเก็บน้ำมันองค์ประกอบ
ผู้ค้าน้ำมันต้องแจ้งสูตรการผสมน้ำมันองค์ประกอบที่เลือกใช้ในแต่ละคราวด้วย
(๔)
การเปลี่ยนแปลงสูตรการกลั่นน้ำมันเชื้อเพลิงหรือสูตรการผสมน้ำมันองค์ประกอบที่ได้รับความเห็นชอบแล้ว
หรือการยกเลิกการเก็บน้ำมันสำรองแทนกันให้ผู้ค้าน้ำมันแจ้งล่วงหน้าเป็นหนังสือต่ออธิบดีกรมธุรกิจพลังงานก่อนวันที่จะเปลี่ยนแปลงหรือยกเลิก
(๕)
การยื่นขอความเห็นชอบ การแจ้งขอเก็บแทน การเปลี่ยนแปลงและการยกเลิกใดๆ
ตามประกาศนี้ ให้ยื่นหรือแจ้ง ณ กรมธุรกิจพลังงาน

ประกาศ
ณ วันที่ ๙ กรกฎาคม พ.ศ. ๒๕๔๗
วิโรจน์  คลังบุญครอง
อธิบดีกรมธุรกิจพลังงาน

พรพิมล/พิมพ์
๒๔
กันยายน ๒๕๔๗
นวพร/สุนันทา/ตรวจ
๗
ตุลาคม ๒๕๔๗
A+B

[๑] รก.๒๕๔๗/พ๗๖ง/๒๙/๑๔
กรกฎาคม ๒๕๔๗